ADB บวก 3% รับกำไร Q2 แรง 3 เท่า! จับตาธุรกิจ “พลาสติกคอมปาวด์” ปีนี้โตเด่น
ADB บวก 3% ขานรับกำไรไตรมาส 2/64 โต 3 เท่าตัว แตะ 36 ลบ. โบรกฯ แนะ “ซื้อ” ชูเป้า 2.90 บ. ชี้ธุรกิจพลาสติก Compound ปีนี้เด่น คาดกำไรปี 64 โตกระโดด
10 ส.ค. 2564

ผู้สื่อข่าวรายงานว่าวันนี้ (10 ส.ค. 2564) ราคาหุ้นบริษัท แอ็พพลาย ดีบี จำกัด (มหาชน) หรือ ADB ณ เวลา 12.06 น. อยู่ที่ระดับ 2.54 บาท เพิ่มขึ้น 0.08 บาท หรือ 3.25% โดยทำจุดสูงสุดที่ 2.64 บาท และทำจุดต่ำสุดที่ 2.50 บาท ด้วยมูลค่าการซื้อขาย 258.70 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ แนะนำหุ้น ADB เป้าเชิงกลยุทธ์ 2.90 บาท ด้วยกำไรไตรมาส 2/2564 โต 314% จากงวดเดียวกันของปีก่อนที่ 36 ล้านบาท ประเมินปี 2564 ธุรกิจพลาสติก Compound โดดเด่น ด้านพลาสติก Compound เกรดการแพทย์จะมีสัดส่วนต่อยอดขายเพิ่มขึ้น หนุนมาร์จิ้น
ทั้งนี้คาดทิศทางกำไรปี 2564 จะดีขึ้นแบบก้าวกระโดด จากทั้งรายได้, ต้นทุนที่ลดลงตามการปรับปรุงประสิทธิภาพการผลิต และ U-Rate ที่เพิ่มขึ้นตาม Order
อย่างไรก็ดีมีมุมมองใน 2 – 3 ปีข้างหน้าสดใส คาด “ไบโอพลาสติก” สินค้าใหม่ที่บริษัทฯกำลังพัฒนาจะเป็นสินค้าเด่นในอนาคตตามกระแสรักษ์โลก
 
 